กรุงเทพมหานคร จับมือสำนักงานตำรวจแห่งชาติ ต่อยอดความร่วมมือผ่านระบบทราฟฟี่ฟองดูว์
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยภายหลังประชุมร่วมกับ พล.ต.ท.สุรเชษฐ์ หักพาล ผู้ช่วยผู้บัญชาการตำรวจแห่งชาติ ว่า ทางผู้บัญชาการตำรวจแห่งชาติมีนโยบายที่จะประสานความร่วมมือกับ กทม. ให้เข้มข้นขึ้น โดยได้มีการหารือกันใน 2 เรื่องคือ การใช้งานระบบทราฟฟี่ฟองดูว์ ซึ่งที่ผ่านมามีการแจ้งเหตุประมาณ 1 แสนเรื่อง เป็นเรื่องในอำนาจหน้าที่ของตำรวจ ประมาณ 8 พันเรื่อง ขณะนี้ได้มีการเชื่อมระบบทราฟฟี่ฟองดูว์ กับทางตำรวจแล้ว และสามารถส่งเรื่องร้องเรียน 8 พันเรื่องให้กับแต่ละ สน. ได้เลย ซึ่งทางตำรวจก็ให้การตอบรับเป็นอย่างดี อีกเรื่องคือ ทาง ผบ.ตร. อยากนำเทคโนโลยีทราฟฟี่ฟองดูว์ไปขยายผลไปใช้กับสถานีตำรวจทั่วประเทศประมาณ 1,480 สถานี รวมถึงอาจมีการทำงานร่วมกับองค์กรปกครองส่วนท้องถิ่นเพื่อให้ประชาชนสามารถแจ้งเหตุเข้ามาได้ช่วยให้หน่วยงานใช้ทรัพยากรอย่างมีประสิทธิภาพและให้บริการประชาชนได้อย่างรวดเร็ว ซึ่งนอกจากทางสำนักงานตำรวจแห่งชาติแล้ว ยังมีอีกหลายหน่วยงานที่สนใจนำระบบทราฟฟี่ฟองดูว์ ไปใช้ ส่วนเรื่องที่ 2 คือ สมาร์ทซิตี้โซน ซึ่งเป็นนโยบายของ กทม. อยู่แล้ว แต่คงไม่ได้ทำในพื้นที่ทั้ง 1,600 ตารางกิโลเมตร แต่จะกำหนดเป็นจุดๆ ไปซึ่งทางตำรวจได้มีการร่วมมือกับผู้ว่าฯอัศวิน ในการทำสมาร์ทเซฟตี้โซน 4.0 แล้วใน 2 พื้นที่ มีการนำกล้อง AI มาใช้วิเคราะห์บุคคลที่มีความเสี่ยง มีระบบการดูแลทางม้าลายทางเดินเท้าที่ปลอดภัย รวมถึงนำชุมชนในพื้นที่มาเป็นแนวร่วมอาสาสมัครต่อต้านอาชญากรรม เมื่อมีต้นแบบที่ดีแล้วค่อยขยายไปในพื้นที่อื่นต่อไปผู้ว่าราชการกรุงเทพมหานคร ได้กล่าวขอบคุณ ผู้บัญชาการตำรวจแห่งชาติที่มีนโยบายร่วมมือกับ กทม. ถือเป็นนิมิตรหมายอันดี การที่กรุงเทพมหานครจะเปลี่ยนแปลงได้ต้องอาศัยความร่วมมือจากทุกฝ่าย